
ACORD 214/2007, DE 4 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 9/2007-S 25 TV (Gibson Time, SL). Tancament període d’informació prèvia
1. L’Àrea de continguts del Consell de l’Audiovisual de Catalunya va realitzar, l’1 d’abril de 2007, un informe sobre el contingut dels programes emesos per 25TV els dies 6 i 7 d’octubre de 2006, en horari de 22.00 a 6.00 hores, en el qual es constata la possible aparició d’emissions de continguts pornogràfics en el programa Eros 25.

2. A la vista de l’informe esmentat, el Consell de l’Audiovisual de Catalunya va decidir, mitjançant l’Acord 121/2007 de 2 de maig, obrir un període d’informació prèvia a fi de donar audiència al prestador de serveis de televisió local 25 TV, nom comercial de la societat mercantil Gibson Time, SL, com a part interessada, per tal que  en el termini màxim de cinc dies a comptar des del dia següent a la recepció de la notificació de l’Acord, formulés les manifestacions que considerés oportunes sobre el possible contingut de caràcter pornogràfic de la programació emesa els dies 6 i 7 d’octubre de 2006 entre les 22.00 i les 6.00 hores de l’endemà.

3. El 15 de maig de 2007 va tenir entrada en aquest Consell (registre d’entrada 898/2007) un escrit que signa la senyora Maribel Rodriguez Fiter, actuant en nom i representació de Gibson Time, SL, en el qual s’al·lega, entre d’altres extrems, que la diferència entre erotisme i pornografia ha estat sempre molt complicada i «l’única distinció vàlida podria ser la de considerar pornogràfiques les representacions visuals explícites de la consumació de l’acte sexual; que l’article 81 de la LCA conté una aparent contradicció entre els apartats 2 i 3, doncs, el qualificatiu “seriosament” no es pot entendre suficient com per desvirtuar l’autorització continguda en l’apartat 2, referida a la programació que s’emeti després de les 22,00 h», i finalment posa de relleu «l’existència de desigualtats flagrants entre operadors», ja que hi ha prestadors, com ara la Sexta, que emeten programes en què es pot veure amb tot detall imatges de consumació de relacions sexuals sense que siguin objecte de cap inspecció.  

4. El 27 de juny de 2007 es presenta un nou escrit (registre d’entrada 1148/2007) que signa el senyor Luis del Olmo González, conseller delegat de Gibson Time, SL, en el qual, fonamentalment, posa de manifest el compromís del prestador de serveis Gibson Time, SL de “ser curos en evitar que puguin aparèixer imatges que puguin se qualificades com a pornogràfiques donat que no només accepten la prohibició establerta a la Llei de la comunicació audiovisual de Catalunya, sinó que ja des del mes de setembre de 2006 van modificar substancialment les emissions en aquest sentit». En el mateix escrit posa de relleu la conveniència de que des del Consell de l’Audiovisual de Catalunya «s’impulsin acords de corregulació sobre la matèria on quedin clarament definides les línies a no traspassar».

5. D’acord amb les manifestacions efectuades per l’interessat, i atès que al Consell no li resta suficientment acreditat que els fets objecte d’aquest expedient siguin susceptibles de ser tipificats segons la previsió continguda a l’article 81 de la Llei 22/2005, de 29 de desembre, de la comunicació audiovisual de Catalunya, es considera procedent tancar el període d’informació prèvia.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Estimar les al·legacions que va presentar la senyora Maribel Rodriguez Fiter, actuant en nom i representació de Gibson Time, SL, de conformitat amb el que es desprèn del present Acord.
2. Tancar el període d’informació prèvia incoat al prestador de serveis de televisió local 25 TV, nom comercial de la societat mercantil Gibson Time, SL, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer.
3. Arxivar l’expedient incoat al prestador de serveis de televisió local 25 TV, nom comercial de la societat mercantil Gibson Time, SL.
4. Notificar aquest aquests Acords al prestador de serveis de televisió local 25 TV, nom comercial de la societat mercantil Gibson Time, SL.
Barcelona, 4 de juliol de 2007
Josep M. Carbonell i Abelló                          Dolors Comas d’Argemir i Cendra

President                                                       Consellera secretària


